Ĉintilo

**Ĉintilo** aŭ gotike:**𐌺𐌹𐌽𐌸𐌹𐌻𐌰** estis visigota reĝo de Hispanio, Septimanio kaj Galegio ekde la 12-a de marto 636 ĝis la 20-a de decembro 639. Li sukcedis Sizenandon kaj regis ĝis sia morto pro naturaj kaŭzoj, regante la kvinan kaj sesan provizorajn Konciliojn de Toledo. Li ankaŭ verkis poezion. Lin sukcedis lia filo de nekonata edzino, Tulgo.

## Regado
Ĉintilo fariĝis reĝo post kiam lia antaŭulo Sizenando mortis en 636. Oni ne scias ĉu aŭ kiel li estis parenca de Sizenando, kaj same neklare kiel Ĉintilo sukcedis Sizenandon. Ambaŭ reĝoj havis tumultajn regadojn, alfrontante ribelojn orkestritajn de aliaj, kiuj postulis iun tronon.

Ĉintilo kunvokis du Konciliojn en Toledo, la Kvinan Koncilion de Toledo en 636 kaj la Sesan Koncilion de Toledo en 638. La Sesa Koncilio diskutis temojn kiel ekleziajn regulojn, la traktadon pri la judoj en la regno de Ĉintilo, kaj eĉ leĝojn de la regno rilate al civitanaj rajtoj kaj posedaĵjuro.

La koncilio ankaŭ detale diskutis la kvalifikojn de la reĝoj. Ili decidis, ekzemple, ke nur persono kun visigota nobela deveno povus esti reĝo. 53 episkopoj, diakonoj aŭ aliaj ekleziaj reprezentantoj ĉeestis la Sesan Koncilion de Toledo.

## Persekutado de judaj loĝantaroj
Kiel reĝo, Ĉintilo certigis, ke la visigota loĝantaro estu tute kristana, tiel ke li elpelis judojn el la regno. La Sesa Koncilio de Toledo laŭdis lin pro ĉi tiuj klopodoj, petante Dion certigi, ke la reĝo vivu longan vivon kaj promesante resti atenta por ke ĉi tiuj politikoj daŭru en la estonteco. Tiu ĉi praktiko de persekutado fariĝis vaste disvastiĝinta sub reĝo Sizebuto (regnis 611/612-620), kiu ordonis konvertiĝon.

Tiu ĉi praktiko estis poste kondamnita de la Kvara Koncilio de Toledo. Ĉintilo adoptis similajn praktikojn kiu estis aprobitaj de la pli postaj koncilioj. La regado de Ĉintilo metis la fundamentojn por ke estontaj visigotaj reĝoj plu persekutu la judajn loĝantarojn.

En 650, judaj loĝantaroj vivantaj inter la visigotoj ĵuris al reĝo Recesvinto, indikante ke ili estis - sub puno de morto - baptitaj kiel kristanoj sub reĝo Ĉintilo, sed ke, sendepende de la devigita naturo de la konvertiĝo, ili daŭre sekvus kristanajn instruojn anstataŭ sian judan heredaĵon.

La Visigota Kodo plu cementis la praktikon de Ĉintilo je persekutado de judaj loĝantaroj, kaj unu sekcio specife malpermesis al visigotaj civitanoj protekti judojn en la visigota regno.

## Rilatoj kun la Papeco
La poezio de Reĝo Ĉintilo indikas la popularan stilon de la tempo. Ekzemplo estas poemo sendita al Papo Honorio la 1-a aŭ baldaŭ antaŭ aŭ baldaŭ post la morto de la Papo.

Ĉintilo donacis ian kapkovraĵon (aŭ "vualon") al la Baziliko de Sankta Petro, kun poemo sur ĝi gloranta Papon Honorion kaj Sanktan Petron, kaj ankaŭ preĝanta pri savo. La komunikado de Ĉintilo kun la Papo indikis sindediĉon al kristanismo kiel skizita de la Unua koncilio de Niceo.

## Historiografio
Inter la plej ofte cititaj verkoj pri la visigotoj estas la libro de Edward Arthur Thompson (1914-1994), "La Gotoj en Hispanio". Publikigita en 1969, Thompson argumentas, ke kristanismo estas granda parto de tio, kio faris la visigotojn vere visigotaj. Ĉintilo estas menciita nelonge en la verko, sed Thompson argumentas, ke li devis esti relative malmulte grava, ĉar li malofte estis menciita eĉ en tiutempa literaturo.

Plej multaj modernaj fontoj mencias Ĉintilon nur preterpase. Pli da tempo estas pasigita kun la provizoraj koncilioj en Toledo, kiujn la reĝo kunvokis. La primezepoka esploristo Roger Collins amplekse baziĝis sur la verko de Thompson, detale priskribante la visigotan regnon.

Collins ĝenerale konsentas kun la argumento defendita de Thompson. En sia libro de 1995, "Frua Mezepoka Hispanio", Collins argumentas, ke kristanismo estis ŝlosila aspekto de la visigota vivo. En segmento je la libro de la hispana historiisto Raymond Carr (1919-2015), "Hispanio: Historio", Collins denove skribis pri la progresoj faritaj de preskaŭ ĉiu visigota reĝo de la sepa jarcento en la klopodo por la antaŭenigo de kristanismo.

## Referencoj 
Kategorio:Mortintoj la 20-an de decembro
Kategorio:Naskiĝintoj en 603
Kategorio:Mortintoj en 639
Kategorio:Naskiĝintoj en la 7-a jarcento
Kategorio:Mortintoj en la 7-a jarcento
Kategorio:Naskiĝintoj en Hispanio
Kategorio:Mortintoj en Toledo
Kategorio:Visigotoj
Kategorio:Visigotaj militistoj